b'\n_START_ARTICLE_\n\xc4\x8cerkezi\n_START_SECTION_\nNaseljenost\n_START_PARAGRAPH_\nV Rusiji \xc5\xbeivijo \xc4\x8cerkezi (\xc4\x8cerkezi Beslenejci) ve\xc4\x8dinoma v avtonomni republiki \xc4\x8cerkeziji, v kateri tvorijo 12\xc2\xa0% prebivalstva in so za Kara\xc4\x8dajci  (41%) in  Rusi (32%) tretji naj\xc5\xa1tevil\xc4\x8dnej\xc5\xa1i narod. Kabardinci v Rusiji \xc5\xbeivijo ve\xc4\x8dinoma v avtonomni republiki Kabardino-Balkariji, v kateri imajo s 57\xc2\xa0% absolutno etni\xc4\x8dno ve\xc4\x8dino.  Najve\xc4\x8d \xc5\xa0apsugov v Rusiji \xc5\xbeivi v Krasnodarskem kraju, najve\xc4\x8d Adigejcev pa v avtonomni republiki Adigeji, v kateri so s 25,8\xc2\xa0% za Rusi (63,6%) drug naj\xc5\xa1tevil\xc4\x8dnej\xc5\xa1i narod. _NEWLINE_Ocenjuje se, da drugod po svetu \xc5\xbeivi ve\xc4\x8d kot 4.000.000, po nekih ocenah celo 8.000.000 \xc4\x8cerkezov. Po oceni Organizacije nepredstavljenih ljudstev in narodov je na  za\xc4\x8detku 1990. let v diaspori (izven treh ruskih avtonomnih republik) v ve\xc4\x8d kot petdeset dr\xc5\xbeavah \xc5\xbeivelo okrog 3.700.000 \xc4\x8cerkezov,  od tega okrog 2.000.000  v Tur\xc4\x8diji, v Levantu (Sirija in Jordanija) in Mezopotamiji (Irak) okrog 300.000 in v Zahodni Evropi in Zdru\xc5\xbeenih dr\xc5\xbeavah Amerike okrog 50.000. V Rusiji je bilo leta 2010 skupno 718.727 \xc4\x8cerkezov, od tega 73.184 \xc4\x8cerkezov Beslenajcev, 516.826 Kabardincev, 124.835 Adigejcev in 3.882 \xc5\xa0apsugov.\n_START_SECTION_\nSrednji vek\n_START_PARAGRAPH_\nV 3.-5. stoletju n. \xc5\xa1t. se je pod vplivom Bizantinskega cesarstva po celem Kavkazu raz\xc5\xa1irilo kr\xc5\xa1\xc4\x8danstvo V tem \xc4\x8dasu so za\xc4\x8deli kr\xc5\xa1\xc4\x8danstvo za svojo vero sprejemati tudi \xc4\x8cerkezi, vendar so v njem obdr\xc5\xbeali nekaj svojih tradicionalnih verovanj. _NEWLINE_V 5. stoletju so \xc4\x8cerkezijo osvajali razli\xc4\x8dni osvajalci, najprej (tur\xc5\xa1ki) Bolgari iz step osrednje Azije. Bolgarska dr\xc5\xbeava s prestolnico Fanagorija je do\xc5\xbeivela svoj vi\xc5\xa1ek med letoma 632 in 668. V drugi polovici 7. stoletja so bolgarsko dr\xc5\xbeavo na Kavkazu  uni\xc4\x8dili Hazari. Del Bolgarov pod Asparuhovim vodstvom je od\xc5\xa1el na zahod in se naselil v pore\xc4\x8dju Donave, kjer so ustanovili Prvo bolgarsko cesarstvo. Po razpadu hazarske dr\xc5\xbeave so se Hazari kones 10. stoletja zna\xc5\xa1li v Alanskem kraljestvu. _NEWLINE_Os 10. do 13. stoletja so bili \xc4\x8cerkezi pod vplivom Gruzijskega kraljestva._NEWLINE_V 17. stoletju je pod vplivom Krimskega Kanata in Osmanskega cesarstva  ve\xc4\x8dina \xc4\x8cerkezov prestopila v islam. Islamizacija se je v manj\xc5\xa1em obsegu dogajala \xc5\xbee prej. Del islamiziranih \xc4\x8cerkezov je bilo med  su\xc5\xbeenjskimi vojaki  mameluki. Med vladavino Safavidov in Kad\xc5\xbearjev se je velik del \xc4\x8cerkezov preselil  v Perzijo, kjer so nekateri postali su\xc5\xbeenjski vojaki gulami, drugi pa obrtniki in poljedelci. Velik del safavidskega plemstva je bil \xc4\x8derke\xc5\xa1kega porekla.\n_START_SECTION_\nRusko osvajanje Kavkaza\n_START_PARAGRAPH_\nV 8. In 19. stoletju so se za prevlado nad Kavkazom vojskovale Rusija, Perzija in Tur\xc4\x8dija. V tem \xc4\x8dasu je bila vrsta vojn: prva rusko-perzijska vojna (1722\xe2\x80\x941723), rusko-tur\xc5\xa1ka vojna (1768\xe2\x80\x941774), druga rusko-perzijska vojna (1796), tretja rusko-perzijska vojna (1804-1813), rusko-tur\xc5\xa1ka vojna (1806\xe2\x80\x941812), \xc4\x8detrta rusko-perzijska vojna (1826\xe2\x80\x941828) in rusko-tur\xc5\xa1ka vojna (1828-1829). Po \xc4\x8detrti rusko-perzijski vojni in  rusko-tur\xc5\xa1ki vojni  (1828\xe2\x80\x941829) je Rusija dokon\xc4\x8dno izrinila Perzijo in Tur\xc4\x8dijo s Kavkaza in vzpostavila popolno oblast na njegovem jugu. Na severnem Kavkazu je leta 1817 do 1864 trajala vojna med Rusijo in domorodci. Kavka\xc5\xa1ka vojna je skupno ime za \xc4\x8derke\xc5\xa1ko-rusko vojno (1817-1864), ki je bila del \xc4\x8derke\xc5\xa1ko-ruske vojne (1763-1864) na severozahodu Kavkaza, in muridske vojne (1830-1859) na severovzhodu Kavkaza.   Med vojno je bil srednji del Kavkaza okrog gruzijske voja\xc5\xa1ke ceste, ki spaja Tbilisi in Vladikavkaz, pod rusko oblastjo. V \xc4\x8derke\xc5\xa1ko-ruski vojni so Rusi bojevali proti \xc4\x8cerkezom in Abhazom, v muridski vojni pa proti \xc4\x8ce\xc4\x8denom in dagestanskim ljudstvom. Muridska vojna se je kon\xc4\x8dala s predajo imama \xc4\x8camila 25. avgusta 1859, medtem ko je \xc4\x8de\xc4\x8densko-ruska vojna trajala do leta 1864. Zadnja bitka se je zgodila 27. maja 1864. Vojna se je kon\xc4\x8dala 2. junija 1864, ko so \xc4\x8derke\xc5\xa1ki voditelji prisegli zvestobo rukemu carju Aleksandru II._NEWLINE_Proti koncu vojne in po njej je velika ve\xc4\x8dina \xc4\x8cerkezov prostovoljno ali pod prisilo zapustila Rusijo in od\xc5\xa1la v Osmansko cesarsto, manj\xc5\xa1e \xc5\xa1tevilo pa v Perzijo. Veliko ruskih, kavka\xc5\xa1kih in zahodnih zgodovinarjev se strinja, da je v 1860. letih Rusijo zapustilo okrog 500.000 \xc4\x8cerkezov. Osmansko cesarstvo je brez zadr\xc5\xbekov sprejelo vse tiste, ki niso \xc5\xbeeleli biti podlo\xc5\xbeniki kr\xc5\xa1\xc4\x8danskega vladarja. \xc4\x8cerkeze je naseljevalo v obmejna podro\xc4\x8dja cesarstva, ker je \xc5\xbeelelo z njimi okrepiti svoje meje. Del \xc4\x8cerkezov, ki so ostali v Rusiji, se je preselil v dolino na levem bregu reke Kuban.\n_START_SECTION_\n\xc4\x8cerkezi v diaspori\n_START_PARAGRAPH_\nVe\xc4\x8dina \xc4\x8cerkezov zdaj \xc5\xbeivi v Tur\xc4\x8diji, najve\xc4\x8d okrog mesta Samsun ob \xc4\x8crnem morju, v okolici tur\xc5\xa1ke prestolnice Ankare in v okolici mesta Kayseri, na zahodu pa v okolici Istanbula. _NEWLINE_\xc4\x8cerkezi, katere je Osmansko cesarstvo naselilo v obmejnih podro\xc4\x8djih, so se po razpadu cesarstva zna\xc5\xa1li v ve\xc4\x8d dr\xc5\xbeavah._NEWLINE_Sirija. Ve\xc4\x8dina  \xc4\x8cerkezov \xc5\xbeivi na Golanski planoti, kjer so bili do \xc5\xa1estdnevne vojne naj\xc5\xa1tevil\xc4\x8dnej\xc5\xa1a etni\xc4\x8dna skupina. Njihovo najpomemnej\xc5\xa1e mesto je bila  Kuneitra._NEWLINE_Izrael. V Izraelu so \xc4\x8cerkezi sprva \xc5\xbeiveli v treh naseljih:  Kfar Kama,  Rehanijia in Hadera. Po izbruhu epidemije malarije je bila Hadera zapu\xc5\xa1\xc4\x8dena. \xc4\x8cerkezi so kljub temu, da so muslimani suniti, lojalni Izraelu._NEWLINE_Jordanija. \xc4\x8cerkezi so imeli pomembno vlogo v zgodovini Jordanije. Veliko jih je imelo pomembne polo\xc5\xbeaje v jordanski dr\xc5\xbeavni upravi. Said Al Mufti, na primer, je bil prej\xc5\xa1nji predsednik jordanske vlade. V jordanski vladi je obi\xc4\x8dajno vsaj en minister \xc4\x8cerkez. Veliko \xc4\x8cerkezov je visokih voja\xc5\xa1kih \xc4\x8dastnikov. Tvorijo  tudi dvorno ha\xc5\xa1emitsko \xc4\x8dastno stra\xc5\xbeo._NEWLINE_Irak. \xc4\x8cerkezi so se v Irak selili v dveh valovih. V prvem so pri\xc5\xa1li neposredno iz \xc4\x8cerkezije, v drugem pa z Balkana. Naselili so se po celem Iraku. Najve\xc4\x8d jih je v Bagdadu, Kirkuku, provinci Dijala in Falud\xc5\xbei.\n_START_SECTION_\n\xc4\x8cerkezi na Balkanu\n_START_PARAGRAPH_\nTurki so veliko \xc4\x8cerkezov naselili tudi na Balkanu, na Kosovu okrog 40.000. V srbsko-tur\xc5\xa1ki vojni 1877-1878 je pribli\xc5\xbeno 10.000 \xc4\x8cerkezov sodelovalo v borbah proti srbski vojski. Ve\xc4\x8dina se je pred Srbi umaknila, po balkanskih vojni 1912-1913 pa se je ve\xc4\x8dina odselila v Tur\xc4\x8dijo. V drugi svetovni vojni so Nemci iz ujetih vojakov Rde\xc4\x8de armade ustanovili kvislin\xc5\xa1ke enote, ki so se borile proti jugoslovanskim partizanom. Ljudje so jih pogosto imenovali \xc4\x8cerkezi, \xc4\x8deprav so bili v njih v manj\xc5\xa1ini.'